Aprofita el vidre reciclat per crear noves peces atractives i ecològiques.
Artesana que treballa el vidre amb tècniques de fusió ancestrals, capaces de crear un producte plenament contemporani.
Enamorada del vidre i la seva transparència, que el situa a mig camí entre la pedra i la llum, fent un pont entre el visible i l'invisible.
Dintre del forn el vidre es doblega, vessa com la lava de volcà, s'arrodoneix com una gota d'aigua... i és per a ella un privilegi poder treballar amb aquest material, del qual diu que és el material del que estan fets els somnis.
La peça de la imatge "Fruit de la terra", va guanyar el XXVII Premi Nacional D'Artesania Ramon Barbat i Miracle, convocat per la Fundació Ciutat de Valls i la Generalitat de Catalunya, que premia la millor peça artesana de realització pròpia.
L'objecte guardonat és un fruiter fet a partir d'ampolles de cava.
Jesús Reigosa (Mataró, 1973) plasma en fusta el moment que esdevé, la situació que es dóna de manera mínima i humil, però que reflecteix l'aquí i ara, la proximitat i el moviment com a elements centrals de la seva obra.
Perfecte coneixedor de l'ofici de la talla, utilitza la figuració i el realisme en petites dosis com a porta d'entrada a un buit primordial, que és el que realment vol mostrar.
També trobem dins de la seva obra una forta presència del haiku (poema japonès breu), així com un gran interès a mostrar el moviment, sobre tot de l'aigua, en un afany per trobar l » aware » o moment emotiu de comprensió claredat.
Les seves peces són finestres, referències, que ens condueixen a un estat d' ànim meditatiu.
Jesús cursà estudis de talla i escultura amb el mestre Barbosa a l'Escola Municipal de Talla de Montcada i Reixac i de dibuix amb el mestre Caamaño al seu estudi de Mataró.
«Una idea que procuro fixar al meu cap mentre treballo amb la fusta és que aquest material, aparentment inert, algun dia va ser un ésser viu.
En la naturalesa d'aquest ser hi havia un impuls que el portava a ascendir cap al cel i l'anhel d'ancorar fermament les seves arrels en la terra.
El que treballa amb la fusta ho fa gràcies a l'oferiment d'un ésser al sacrifici.
Aquesta idea em fa sentir un gran respecte pel meu ofici.
D'altra banda, quan m'enfronto a les dificultats tècniques que suposa representar fluids en un mitjà sòlid, recordo que per aquell arbre van circular milers de litres d'aigua convertida en saba... i aquí roman, d'alguna manera, la memòria líquida.
Estant molt atent puc fer emergir, per una espècie de llei de sincronia, allò que ja estava contingut.»
Creatiu multidisciplinari barceloní que des de l'any 2010 treballa com a dissenyador de producte, art, formació i tallers transformant materials reciclats per conscienciar la població de l'ús innecessari de plàstics i altres residus que provoquen grans problemes mediambientals.
Fundador de la marca de productes sostenibles "Hache Upcycling" d'edicions limitades fetes amb materials considerats residus.
Recicla i transforma objectes i materials que estan fora de circuit de consum per introduir-los novament en el mercat.
Disseny Upcycling de producció local.
Els materials de les col·leccions estan realitzats amb moqueta de fira, teixits de paraigües, plàstics i altres tipus de residus.
Com assessor d'imatge i interiorista, dissenya i treballa produint aparadors, visual merchandising, instal·lacions decoratives, estands per a fires i esdeveniments.
Creativa de ceràmica contemporània que ofereix servei i dees per a projectes especials i innovadors: cursos pro, produccions especials, shop-sèries limitades i zona gastronòmica
Rosa Cortiella és Mestra Artesana, fa peces de ceràmica úniques i sèries limitades.
Dirigeix un taller-escola a Barcelona on, en grups reduïts tant per a nens, joves i adults, s'ensenyen les tècniques de la ceràmica, el modelatge, el dibuix i la pintura.
Partint d'un ensenyament lúdic i personalitzat s'aprofundeix en aquestes disciplines artístiques fomentant la creativitat i desenvolupant la sensibilitat i la imaginació.
La ceràmica és un ofici que requereix un espai físic adequat.
El taller, doncs, es converteix en un lloc essencial.
El seu taller, a la mesura de la mestressa, està perfectament ordenat, cada cosa al seu lloc, perfectament etiquetat i organitzat i alhora molt viscut i gens sofisticat; tot són materials de recuperació que han trobat el seu lloc molt naturalment: els pots de cola-cao contenen els esmalts i vernissos; les caixes de fruites, decorades, són els calaixos d'una calaixera feta d'un antic verdurer i ara serveixen per guardar llapis, gomes, guixos, etc... per a les classes que fa en aquest taller.
Es veu perfectament que són estris, eines i materials que es fan servir sovint i que tornen a lloc un cop acabada la feina, perquè ella no sols és ordenada, sinó que ha sabut transmetre aquest hàbit de treball, tan necessari per a una bona convivència, i que es fa imprescindible quan són diversos els qui treballen en un mateix taller.
En una prestatgeria, cada alumne té el seu tros, ben retolat, amb els treballs a mig fer.
No cal dir que els seus propis treballs son també al seu lloc.
*Paraules de: Maria Dolors Giral; historiadora de l'art, exdirectora del Museu de Ceràmica de Barcelona
Cortiella és una artista polifacètica que treballa la ceràmica des de la innovació, fugint dels convencionalisme i tecnicismes propis de l'ofici.